Stjórnendur Íslandsbanka telja að fjölbreyttur mannauður sé mikilvægur og hafi jákvæð áhrif á afkomu og verðmætasköpun . Ákveðin breyting á fyrirtækjamenningu þurfi að eiga sér stað sem tryggi þátttöku ólíkra þjóðfélags hópa . Þetta er á meðal þess sem kemur fram í umfjöllun Markaðarins um aukningu í því að íslensk fyrirtæki taki afstöðu til samfélagsmála . Ákvörðun Íslandsbanka um að horfa í auknum mæli til kynjahlutfalla hjá þeim fyrirtækjum sem bankinn á í viðskiptum við er hluti af stefnu bankans um sjálfbæra þróun sem snýst um að mæta kröfum nútímans án þess að skerða hlut framtíðarkynslóða . Gunnar Sveinn Magnússon , sérfræðingur í sjálfbærri þróun hjá Íslandsbanka , segir rannsóknir hafa sýnt fram á að fyrirtæki sem huga að sjálfbærni bæta reksturinn og arðsemina hjá sér og tryggja þannig betur langtíma rekstrargrundvöll sinn . „ Það er einmitt ein af ástæðunum fyrir því að við erum að setja áherslu á sjálfbærni í okkar eigin rekstri út frá alþjóðlegum viðmiðum um umhverfis - og félagslega þætti og stjórnarhætti , svokölluð UFS-viðmið , ásamt því að styðja við heimsmarkmið Sameinuðu þjóðanna . Við viljum jafnframt eiga gott samtal og samstarf við viðskiptavini og samstarfsaðila okkar um þessi mál . Auðvitað eru ólíkar forsendur fyrir mismunandi aðila , til að mynda er erfitt fyrir lítil fyrirtæki að ráðast í viðamiklar aðgerðir einn , tveir og þrír . Við gerum okkur grein fyrir því að þetta er langtímaverkefni hvort sem það er hjá okkur í Íslandsbanka eða hjá minni fyrirtækjum en það er samt mikilvægt fyrir alla að hefja þessa vegferð , “ segir Gunnar Sveinn . „ Það vantar til dæmis töluvert upp á að fleiri konur séu í æðstu stjórnendastöðum í íslenskum fyrirtækjum . “ Tekur Íslandsbanki þá afstöðu með því að jafnari kynjahlutföll séu æskileg ? „ Já , engin spurning um að þetta sé þróun sem við teljum vera æskilega í samfélaginu og í viðskiptalífinu og það endurspeglast í raun hjá flestum sem við ræðum við í dag . Þótt Ísland hafi náð langt á mörgum sviðum kynjajafnréttis þá getum við alltaf gert betur . Það vantar til dæmis töluvert upp á að fleiri konur séu í æðstu stjórnendastöðum í íslenskum fyrirtækjum , “ segir Gunnar Sveinn en bætir við að það sem hafi vantað í umræðuna sé að þetta nái út fyrir kyn . „ Við teljum að fjölbreyttur mannauður sé mikilvægur , hvort sem það er hjá fjölmiðlum , fyrirtækjum , bönkum eða opinberum stofnunum því slíkt hefur almennt jákvæð áhrif á afkomuna og verðmætasköpun . Á ensku er það kallað „ diversity and inclusion “ sem þýðir að við verðum að huga að mörgum mismunandi þjóðfélagshópum út frá fjölbreytileika og tryggja þátttöku ólíkra hópa . Það er ákveðin breyting á fyrirtækjamenningu sem þarf að eiga sér stað . Við erum sjálf að vinna í þessum málum og erum ekki fullkomin frekar en aðrir en við erum reiðubúin að taka umræðuna og gera nauðsynlegar breytingar til að bæta okkur og stöðuna almennt , “ segir Gunnar Sveinn . Opnar dyr fyrir bankann Spurður um viðbrögðin við stefnu Íslandsbanka er varðar kynjahlutföll segir Gunnar Sveinn að þau hafi verið sterkari en stjórnendur bankans áttu von á . Aftur á móti hafi verið mikilvægt að byrja ferlið og umræðan hafi verið gagnleg . Þá hafi viðbrögðin verið góð áminning um að útskýra málin vel og fara yfir þau í samráði við viðskiptavini og samstarfsaðila . Gunnar Sveinn Magnússon , sérfræðingur í sjálfbærri þróun hjá Íslandsbanka . Áhersla Íslandsbanka á sjálfbæra þróun getur skapað tækifæri og opnað dyr að mati Gunnars Sveins . Hann starfaði hjá Alþjóðagjaldeyrissjóðnum árið 2015 þegar heimsmarkmiðin voru kynnt . Til að byrja með voru sett ákveðin spurningarmerki um aðkomu sjóðsins , um hvort og hvernig sjóðurinn gæti komið að þessu en á endanum var tekin ákvörðun um að innleiða og styðja við markmiðin . „ Við sáum strax árangur . Það opnuðust fleiri dyr fyrir okkur í starfseminni svo sem í samtalinu við stjórnvöld , það var auðveldara að sækja fjármagn fyrir verkefni og sjóðurinn varð meira í umræðunni á alþjóðavettvangi fyrir vikið . Ég sé alveg fyrir mér sambærilega þróun hérna á Íslandi þar sem fyrirtæki sem sinna þessu vel munu uppskera , hvort sem það er í formi hagstæðrar fjármögnunar , nýrra viðskiptatækifæra , lægri áhættu eða meiri nýsköpunar , “ segir Gunnar Sveinn .